Ernstige afname in etiek skaad die ekonomie | Netwerk24
Slegs 14% van oudithoofde wat vir die staat werk, meen etiek is 'n belangrike aspek van die organisatoriese kultuur in hul werkplek, wys die jongste korporatiewe bestuursindeks van die Instituut van Interne Ouditeurs van Suid-Afrika (IIOSA).
Die verslag – nou in sy sewende jaar – word jaarliks bekend gemaak en bekyk aspekte soos etiek, leierskap, risiko en interne oudits in openbare sowel as private organisasies.
Hoewel daar 'n geringe toename was in die indruk onder oudithoofde dat private en openbare instellings beter sake doen as 'n jaar gelede, wek sekere syfers steeds kommer, sê die IIOSA.
Charles Nel, waarnemende hoof, meen vanjaar se syfers weerspieël die politieke en ekonomiese klimaat in die land. "Die afname in etiek kom die land duur te staan met swak ekonomiese groei, gebrekkige vertroue en 'n tekort aan leierskap wat uiteindelik 'n negatiewe invloed op kwesbare mense het."
Volgens Nel het die indruk onder oudithoofde dat daar gesonde etiek in organisasies is, in die afgelope sewe jaar dramaties afgeneem.
Dit kan onder meer toegeskryf word aan onthullings van staatskaping, korrupsie en korporatiewe skandale.